Jabarkan Perhijrahan dari United Kingdom dalam bahasa melayu

United Kingdom menerima gelombang penghijrahan yang berturut-turut tanpa henti. Musibah Kebuluran Besar menyebabkan kedatangan pehijrah Ireland secara beramai-ramai. Lebih 120,000 orang veteran Poland menetap di Britain selepas Perang Dunia Kedua kerana tidak dapat pulang ke tanah air mereka. Pada abad ke-20, berlakunya penghijrahan secara besar-besaran dari merata wilayah Empayar British, terutamanya disebabkan oleh kekurangan tenaga buruh selepas Perang Dunia Kedua. Ramai pendatang ini datang dari Hindia Barat dan Asia Selatan.

Perkadaran jumlah penduduk kelahiran luar negara di UK masih rendah sedikit berbanding beberapa negara Eropah yang lain, namun penghijrahan inilah yang kini menyumbang kepada jumlah penduduk UK yang makin meningkat, dengan menjelaskan lebih kurang separuh pertumbuhan penduduk pada tahun 1991 hingga 2001. Analisa data Office for National Statistics menunjukkan bahawa 2.3 juta pendatang bersih berhijrah ke UK pada tempoh tahun 1991–2006. Pada tahun 2008, diramal bahawa penghijrahan bakal menambah penduduk UK seramai 7 juta menjelang tahun 2031, itu pun juga mendapat pertikaian.

Rekod baru tercipta pada tahun 2009, apabila 203,790 warga asing menjadi warganegara British. Pada tahun yang sama, 194,780 orang diberi hak penduduk tetap, yang mana 34% dari benua kecil India, 25% dari Afrika dan 21% dari negara Asia yang lain. 24.7% bayi yang lahir di England dan Wales pada tahun 2009 dilahirkan oleh ibu yang lahir di luar UK, menurut statistik rasmi yang dikeluarkan pada tahun 2010.

Sekurang-kurangnya 5.5 juta orang kelahiran British menetap di luar negeri, terutamnaya sekali di Australia, Sepanyol, Amerika Syarikat, dan Kanada sebagai empat destinasi utama. Masyarakat British pada abad ke-19 menyaksikan penghijrahan ke luar negara secara besar-besaran. Pada tahun 1815 hingga 1930, sekitar 11.4 juta orang berhijrah keluar dari Britain dan 7.3 juta lagi dari Ireland. Pada akhir abad ke-20, dianggarkan bahawa sekitar 300 juta orang berketurunan British dan Ireland menetap di seluruh dunia.

Warganegara Kesatuan Eropah berhak untuk tinggal dan bekerja di mana-mana negara anggota, tidak terkecuali UK.